ตามคาด! ALT ประกาศแจกวอร์แรนต์ผถห.เดิม 4:1 เคาะราคาแปลงสิทธิ 3 บ./หุ้น
ตามคาด! ALT ประกาศแจกวอร์แรนต์ 250,000,000 หน่วย อัตราส่วน 4:1 เคาะราคาใช้สิทธิ 3 บ./หุ้น 
2 พ.ย. 2560

บริษัท เอแอลที เทเลคอม จำกัด (มหาชน) หรือ ALT เปิดเผยว่า ที่ประชุมคณะกรรมการบริษัทเมื่อวันที่ 1 พ.ย.60 อนุมัติให้เสนอต่อที่ประชุมวิสามัญผู้ถือหุ้น ครั้งที่ 1/2560 เพื่อพิจารณาอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (ALT-W1) จำนวนไม่เกิน 250,000,000 หน่วย ให้แก่ผู้ถือหุ้นเดิมของบริษัทในอัตราส่วน 4 หุ้นสามัญเดิมต่อใบสำคัญแสดงสิทธิ 1 หน่วย โดยไม่คิดมูลค่า
ทั้งนี้บริษัทกำหนดอัตราการใช้สิทธิใบสำคัญแสดงสิทธิ 1 หน่วย ต่อหุ้นสามัญ 1 หุ้น และด้วยราคาใช้สิทธิซื้อหุ้นสามัญที่ 3 บาท/หุ้น และมีอายุของใบสำคัญแสดงสิทธิเท่ากับ 3 ปีนับจากวันทีออกใบสำคัญแสดงสิทธิ โดยกำหนดรายชื่อผู้ถือหุ้นทีมีสิทธิในการได้รับจัดสรรใบสำคัญแสดงสิทธิทีจะซื้อหุ้นสามัญของบริษัทในครั้งนี้ (Record Date) ในวันที 14 ธ.ค.60
พร้อมทั้งให้เสนอต่อที่ประชุมผู้ถือหุ้นพิจารณาอนุมัติการเพิ่มทุนจดทะเบียนของบริษัทจากเดิม 500,000,000 บาท เป็น 625,000,000 บาท โดยการออกหุ้นสามัญเพิ่มทุนจำนวน 250,000,000 หุ้น มูลค่าที่ตราไว้หุ้นละ 0.50 บาท เพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (ALT-W1)
ด้านราคาหุ้น ALT ล่าสุดปิดตลาดเมื่อวันที่ 1 พ.ย.60 อยู่ที่ระดับ 6.20 บาท ปรับตัวลดลง 0.10 บาท หรือ 1.59% จากวันก่อนหน้า
 
อนึ่งก่อนหน้านี้ “ข่าวหุ้นธุรกิจออนไลน์” ระบุว่า บริษัท เอแอลที เทเลคอม จำกัด (มหาชน) หรือ ALT จะดำเนินการออกใบสำคัญแสดงสิทธิ์ในการจะซื้อหุ้นสามัญ (warrant) จัดสรรให้แก่ผู้ถือหุ้นเดิมโดยไม่คิดมูลค่า โดยมีการคาดการณ์ว่าบริษัทต้องการระดมทุนที่จะได้เงินจากการแปลงสิทธิวอร์แรนต์ของผู้ถือหุ้นเพื่อใช้ในการขยายกิจการ และทำให้มีสภาพคล่องทางการเงิน